L 104/40
LV
Eiropas Savienības Oficiālais Vēstnesis
19.4.2023.
EIROPAS CENTRĀLĀS BANKAS PAMATNOSTĀDNE (ES) 2023/832 (2022. gada 16. decembris), ar ko groza Pamatnostādni (ES) 2016/65 par Eurosistēmas monetārās politikas regulējuma īstenošanā piemērotajiem novērtējuma diskontiem (ECB/2015/35) (ECB/2022/49)
EIROPAS CENTRĀLĀS BANKAS PADOME,
ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta pirmo ievilkumu, 9.2. pantu, 12.1. pantu, 14.3. pantu, 18.2. pantu un 20. panta pirmo daļu,
tā kā:
(1)
Saskaņā ar Eiropas Centrālo banku sistēmas un Eiropas Centrālās bankas Statūtu 18.1. pantu Eiropas Centrālā banka (ECB) un to dalībvalstu nacionālās centrālās bankas, kuru valūta ir euro (turpmāk – “NCB”), var veikt kredītoperācijas ar kredītiestādēm un citiem tirgus dalībniekiem, aizdodot pret atbilstošu nodrošinājumu.
Vispārējie nosacījumi, ar kādiem ECB un NCB ir gatavas veikt kredītoperācijas, tostarp kritēriji, kas nosaka nodrošinājuma atbilstību Eurosistēmas kredītoperāciju mērķiem, noteikti Eiropas Centrālās bankas Pamatnostādnē (ES) 2015/510 (ECB/2014/60) (1).
(2)
Uz visiem Eurosistēmas kredītoperāciju atbilstošajiem aktīviem attiecas noteikti riska kontroles pasākumi, kuri aizsargā no finansiāliem zaudējumiem gadījumos, kuros nodrošinājums jārealizē darījuma partnera saistību neizpildes dēļ.
Lai nodrošinātu pienācīgu aizsardzību, Eurosistēmas riska kontroles sistēma tiek regulāri pārskatīta.
Šādas regulārās pārskatīšanas rezultātā ECB Padome 2022. gada 15. jūlijā nolēma ieviest dažas izmaiņas riska kontroles sistēmā.
(3)
ECB Padome nolēma turpināt pakāpeniski atcelt novērtējuma diskontu pagaidu samazināšanu, kas tika apstiprināta kā daļa no nodrošinājuma atvieglojumu pagaidu pasākumiem, ko Eurosistēma īstenoja, reaģējot uz ārkārtējiem ekonomikas un finanšu apstākļiem saistībā ar koronavīrusa slimības (Covid-19) izplatīšanos.
Šis ir novērtējuma diskontu samazināšanas pakāpeniskas atcelšanas otrais posms, par kuru ECB Padome nolēma 2022. gada 23. martā un ar kuru tiks pabeigta minētā pakāpeniskā atcelšana.
(4)
Tā kā citu nodrošināto obligāciju, kurām piemēro normatīvos noteikumus, un multi cédulas riska profils ir līdzīgs liela apjoma nodrošināto obligāciju riska profilam, ECB Padome arī nolēma, ka tām būtu jāpiemēro vienādi diskontu novērtējumi, un tāpēc visas nodrošinātās obligācijas, kurām piemēro normatīvos noteikumus, un multi cédulas būtu jāiekļauj II diskontu kategorijā un atsauces uz liela apjoma nodrošinātajām obligācijām būtu jāsvītro no Eiropas Centrālās bankas Pamatnostādnes (ES) 2016/65 (ECB/2015/35) (2).
(1) Eiropas Centrālās bankas Pamatnostādne (ES) 2015/510 (2014. gada 19. decembris) par Eurosistēmas monetārās politikas regulējuma īstenošanu (Vispārējās dokumentācijas pamatnostādne) (ECB/2014/60) (OV L 91, 2.4.2015., 3. lpp.).
(2) Eiropas Centrālās bankas Pamatnostādne (ES) 2016/65 (2015. gada 18. novembris) par Eurosistēmas monetārās politikas regulējuma īstenošanā piemērotajiem novērtējuma diskontiem (ECB/2015/35) (OV L 14, 21.1.2016., 30. lpp.).